ananddey/assamese-wiki-corpus huggingface dataset:
নটৰ-ডেমৰ কেথেড্ৰেল

নটৰ-ডামৰ কেথেড্ৰেল ফ্ৰান্সৰ ৰাজধানী পেৰিছত অৱস্থিত৷ স্থাপত্য শৈলীৰ উৎকৃষ্ট নিদৰ্শন বুলি ধৰা হয়৷ ১৯৯১ চনত ইউনেস্কৱে ইয়াক বিশ্ব ঐতিহ্য ক্ষেত্ৰৰ স্বীকৃতি প্ৰদান কৰে৷ এই কেথেড্ৰেল পেৰিছৰ দ্ৰষ্টব্য স্থানবোৰৰ অন্যতম৷

অৱস্থিতি

এখন মনোৰম ঠাইত এই কেথেড্ৰেলটো অৱস্থিত৷ পেৰিছৰ ছিন(Seine) নদী এই ঠাইতে দুটা ধাৰাত বিভক্ত হৈছে৷ জলধাৰা দুটা কিছুদূৰ গৈ পুনৰ একক নদীৰূপে বৈ গৈছে৷ দুই জলধাৰাৰ মাজতে সৃষ্টি হৈছে এটা নদীদ্বীপ৷ এই দ্বীপটোৰ ওপৰতে নটৰ-ডাম কেথেড্ৰেল দণ্ডায়মান৷

নিৰ্মাণ

মৰিছ দা ছালি নামৰ বিছপ এজনে ১১৬৩ চনত কেথেড্ৰেলটোৰ নিৰ্মাণ আৰম্ভ কৰে৷ প্ৰায় ১৮৭ বছৰৰ পাছত ১৩৫০ চনত ইয়াৰ নিৰ্মাণ সম্পূৰ্ণ হয়৷ কেথেড্ৰেলটোৰ দীঘ প্ৰায় ৪৫০ ফুট আৰু প্ৰস্থ ১৭৫ ফুট৷ সমুখত মুকলি বিস্তীৰ্ণ চোতালেৰে আবৃত নটৰ-ডাম কেথেড্ৰেলৰ সন্মুখৰ ভাগটো আটাইতকৈ আকৰ্ষণীয়৷ এই অংশটো তিনিটা সমান্তৰাল ভাগত বিভক্ত৷ একেবাৰে তলৰপৰা পৰস্পৰ তিনিখন দুৱাৰ৷ মাজৰ দুৱাৰখন আটাইতকৈ ডাঙৰ৷ ইয়াৰ ঠিক মাজতে আছে যিছুখ্ৰিষ্টৰ মূৰ্তি৷ কাষৰ দুৱাৰ দুখন আকাৰত কিছু সৰু৷ তিনিওখন দুৱাৰৰ ওপৰতে বিভিন্ন নক্সা সম্বলিত তিনিখন আটক ধুনীয়া খিৰিকি আছে৷ গথিক আৰ্হিৰ দুটা সুউচ্চ স্তম্ভই কেথেড্ৰেলটোক অধিক আকৰ্ষণীয় কৰি তুলিছে৷ কেথেড্ৰেলটোৰ ছাদৰ মাজৰপৰা ওপৰলৈ ক্ৰমশ: চিয়াঁ হৈ যোৱা গগনচুম্বী এটা চূড়া আছে৷

তথ্য সংগ্ৰহ

জ্ঞানাঞ্জন (১৬ - ৩১ মে' ২০১২) প্ৰান্তিক খণ্ড ৩১শ বছৰ (১২শ সংখ্যা ) ২২

বাহ্যিক সংযোগ

Official site of Notre Dame de Paris
List of Facts about the Notre Dame Cathedral in Paris
Notre-Dame de Paris's Singers
Official site of Music at Notre-Dame de Paris
Panoramic view
Further information on the Organ with specifications of the Grandes Orgues and the Orgue de Choeur

শ্ৰেণী:গীৰ্জাঘৰ
শ্ৰেণী:ফ্ৰান্স
শ্ৰেণী:বিশ্ব ঐতিহ্য ক্ষেত্ৰ
চন্দ্ৰ

চন্দ্ৰ বা জোন পৃথিৱীৰ একমাত্ৰ প্ৰাকৃতিক উপগ্ৰহ। চন্দ্ৰ সৌৰজগতৰ বৃহৎ উপগ্ৰহসমূহৰ অন্যতম, আৰু গ্ৰহৰ আকাৰ আৰু উপগ্ৰহৰ আকাৰৰ অনুপাতৰ ক্ষেত্ৰত সৌৰজগতৰ ভিতৰতে সৰ্ববৃহৎ। চন্দ্ৰৰ উৎপত্তি প্ৰায় ৪৫০ কোটি বৰ্ষৰ পূৰ্বে হোৱা বুলি ধাৰণা কৰা হয়। চন্দ্ৰৰ উৎপত্তিৰ বিষয়ে বিভিন্ন জনে অনুমান কৰিছে। সবাটোকৈ জনপ্ৰিয় অনুমান হ'ল যে ই পৃথিৱী আৰু মংগল গ্ৰহৰ সমান ডাঙৰ গ্ৰহ থেইয়াৰ সংঘৰ্ষৰ বাবে সৃষ্ট আৱৰ্জনাৰ পৰা উৎপত্তি। চন্দ্ৰৰ এফালহে পৃথিৱীৰ দিশে। কাৰণ তুল্যকালিক ঘূৰ্ণন। পৃথিৱীৰ দ্ৰষ্টাৰ বাবে ই আকাশৰ দ্বিতীয় উজ্জৱলতম বস্তু। যদিও চন্দ্ৰ প্ৰকৃততে অন্ধকাৰময়, চন্দ্ৰক জ্যোতিৰ্ময় যেন দেখা পোৱা যায় কাৰণ ইয়াৰ পোহৰ প্ৰতিফলন কৰাৰ ক্ষমতা আস্ফাল্টতকৈ অলপ অধিক।

আকাশত চন্দ্ৰৰ প্ৰাধান্যই চন্দ্ৰক কলাত্মক, ধাৰ্মিক, পঞ্জিকা সম্বন্ধীয় আৰু ভাষিক দিশত অত্যধিক প্ৰভাৱ পেলাইছে। চন্দ্ৰৰ মধ্যাকৰ্ষণে বাবে সাগৰত জোৱাৰ আদিৰ সৃষ্টি কৰে। জোনৰ পৃথিৱীৰপৰা দূৰত্ব প্ৰায় পৃথিৱীৰ ব্যাসৰ ৩০ গুণ। পৃথিৱীৰপৰা চন্দ্ৰৰ আকাৰ প্ৰায় সূৰ্যৰ সমান যেন দেখা পায়, সেয়ে পূৰ্ণগ্ৰাস সূৰ্যগ্ৰহণ সম্ভৱ।

শ্ৰেণী:সৌৰজগত
শ্ৰেণী:প্ৰাকৃতিক উপগ্ৰহ
পউলিনা ভেগা

পউলিনা ভেগা ডিয়েপ্পা (ইংৰাজী: Paulina Vega Dieppa; জন্ম: ১৫ জানুৱাৰী ১৯৯৩) এগৰাকী কলম্বিয়ান মডেল, ব্যৱসায় প্ৰশাসক আৰু সৌন্দৰ্য প্ৰতিযোগিতাৰ খিতাপ বিজয়ী। তেওঁ মিছ ইউনিভাৰ্ছ ২০১৪ খিতাপ জয় কৰিছিল। ইয়াৰ পূৰ্বে তেওঁ মিছ কলম্বিয়া ২০১৩ জয় কৰিছিল। ভেগা আছিল কলম্বিয়াৰপৰা নিৰ্বাচিত হোৱা দ্বিতীয়গৰাকী মিছ ইউনিভাৰ্ছ।

প্ৰাৰম্ভিক জীৱন

পউলিনা ভেগা ডিয়েপ্পাৰ জন্ম কলম্বিয়াৰ আটলাণ্টিকোৰ বাৰানকুইলাত হৈছিল। তেওঁৰ পিতৃ এজন হৃদৰোগ বিশেষজ্ঞ ৰডলফো ভেগা লামা আৰু মাতৃ লৰা ডিয়েপ্পা। ভেগা ফৰাচী আৰু স্পেনিছ মূলৰ লোক। তেওঁ কলম্বিয়ান গায়ক গেষ্টন ভেগা আৰু ১৯৫৩ চনৰ মিছ আটলাণ্টিকো এলভিৰা কাষ্টিলোৰ নাতিনী। ভেগাই বাৰানকুইলাৰ কাৰ্ল চি পাৰিছ স্কুল আৰু জাৰ্মান স্কুলত প্ৰাথমিক আৰু উচ্চ মাধ্যমিক শিক্ষা গ্ৰহণ কৰিছিল। পৰৱৰ্তী সময়ত বগোটোলৈ যোৱাৰ পাছত তেওঁ ডয়চ স্কুল বগোটোৰপৰা স্কুলীয়া শিক্ষা সমাপ্ত কৰে। তেওঁ পোণ্টিফিকেল জেভিয়াৰিয়ান ইউনিভাৰ্চিটিত ব্যৱসায় প্ৰশাসনৰ বিষয়েও অধ্যয়ন কৰিছিল।

সৌন্দৰ্য প্ৰতিযোগিতা

মিছ কলম্বিয়া ২০১৩

ভেগাই আটলাণ্টিকোক প্ৰতিনিধিত্ব কৰি ২০১৩ চনৰ ১১ নৱেম্বৰত কাৰ্টাজেনাত অনুষ্ঠিত মিছ কলম্বিয়া ২০১৩ প্ৰতিযোগিতাত বিজয়ী হয়। ইয়াৰ জৰিয়তে তেওঁ মিছ ইউনিভাৰ্ছ ২০১৪ ত দেশক প্ৰতিনিধিত্ব কৰাৰ অধিকাৰ লাভ কৰে। বিদায়ী খিতাপধাৰী লুচিয়া অলডানাই তেওঁক মুকুট পিন্ধাইছিল। ১৯৩৪ চনত এই প্ৰতিযোগিতা আৰম্ভ হোৱাৰপৰা তেওঁ মিছ কলম্বিয়া জয় কৰা আটলাণ্টিকোৰ ১১ গৰাকী প্ৰতিনিধিৰ ভিতৰত এজনী হিচাপে পৰিগণিত হয়।

মিছ ইউনিভাৰ্ছ ২০১৪

২০১৫ চনৰ ২৫ জানুৱাৰীত ফ্ল’ৰিডাৰ ডোৰালত অনুষ্ঠিত মিছ ইউনিভাৰ্ছ ২০১৪ প্ৰতিযোগিতাত ৮৭ গৰাকী প্ৰতিযোগীক পৰাস্ত কৰি ভেগা বিজয়ী হয়। ভেনেজুৱেলাৰ গেব্ৰিয়েলা ইছলাৰে তেওঁক মুকুট পিন্ধাইছিল। ১৯৫৮ চনৰ মিছ ইউনিভাৰ্ছ লুজ মেৰিনা জুলুয়াগাৰ ৫৬ বছৰৰ পাছত খিতাপ জিকা তেওঁ দ্বিতীয়গৰাকী কলম্বিয়ান। পুৰস্কাৰ হিচাপে তেওঁ নগদ ধনৰ উপৰি নিউয়ৰ্ক চহৰত এটা বিলাসী এপাৰ্টমেণ্টত এবছৰ বিনামূলীয়াকৈ থকাৰ সুবিধা, নিউয়ৰ্ক ফিল্ম একাডেমীত শিক্ষা গ্ৰহণৰ বাবে এক লাখ ডলাৰৰ বৃত্তি আৰু বিখ্যাত ফেশ্বন হাউচসমূহলৈ বিনামূলীয়া প্ৰৱেশৰ সুযোগ লাভ কৰিছিল। ভেগাই তেওঁৰ কাৰ্যকালত বিশ্ব ভ্ৰমণ কৰি মানৱীয় বিষয় আৰু এইচ আই ভি/এইডছৰ প্ৰতিৰোধৰ বিষয়ে শিক্ষা প্ৰসাৰৰ লক্ষ্য ৰাখিছিল।

তথ্যসূত্ৰ

বাহ্যিক সংযোগ

পউলিনা ভেগাৰ আনুষ্ঠানিক ৱেবছাইট

শ্ৰেণী:মডেল
শ্ৰেণী:সৌন্দৰ্য প্ৰতিযোগী
গোল-স্কুইছ

গোল-স্কুইছ ভাৰতৰ পৰা অহা, বিশেষকৈ মধ্য প্ৰদেশৰ পৰা অহা দুজন খেলুৱৈৰ বিমূৰ্ত কৌশলগত খেল আৰু ইয়াৰ বৰ্ণনা এইচ.জে.আৰ. মাৰে ইন এ হিষ্ট্ৰী অৱ ব’ৰ্ড-গেমছ অদাৰ দেন চেছ (১৯৫২)। খেলখন ড্ৰাফ্ট আৰু আলকুৱেৰক পৰিয়ালৰ কাৰণ টুকুৰাবোৰ তেওঁলোকৰ ওপৰেৰে জপিয়াই ধৰি ধৰা পৰে। বৰ্ডখন তিনিটা ব্যাসৰ দ্বাৰা ভাগ কৰা সাতটা সমকেন্দ্ৰিক বৃত্তৰে গঠিত। গল-স্কুইছ ভাৰতীয় যুদ্ধ-গেম নামৰ এটা নিৰ্দিষ্ট খেলৰ শ্ৰেণীৰ অন্তৰ্গত য'ত লাউ কাটা কাটি, ডেচ-গুটি, এগাৰা-গুটি আৰু প্ৰেটৱা আদি অন্তৰ্ভুক্ত।প্ৰতিখন ভাৰতীয় যুদ্ধ-খেলৰ আৰম্ভণিতে কেন্দ্ৰীয় বিন্দুটোৰ বাহিৰে প্ৰতিটো ছেক্সন পইণ্টতে সকলো টুকুৰা বৰ্ডত ৰখা হয়। ইয়াৰ ফলত খেলৰ প্ৰথম খোজটো কেন্দ্ৰীয় পইণ্টত খেলিবলৈ বাধ্য হয়, আৰু দ্বিতীয় খেলুৱৈৰ টুকুৰাৰ দ্বাৰা ধৰা পৰে।

গোল-স্কুইছ হৈছে গেম প্ৰেটৱাৰ এটা ডাঙৰ সংস্কৰণ।

স্থাপন

বৰ্ডখন তিনিটা ব্যাসৰ দ্বাৰা ভাগ কৰা সাতটা সমকেন্দ্ৰিক বৃত্তৰে গঠিত যিবোৰ ইটোৱে সিটোৰ পৰা সমানে দূৰত্বত থাকে (চিত্ৰ চাওক)।
ইয়াৰ ফলত ৪৩টা ছেদ বিন্দু (এতিয়াৰ পৰা "বিন্দু" বুলি কোৱা হয়) উৎপন্ন হয়। তিনিটা ব্যাসে ছেদ কৰি ফলকখনৰ কেন্দ্ৰীয় বিন্দুটো গঠন কৰে। টুকুৰাবোৰ বিন্দুবোৰৰ ওপৰত অৱস্থিত, আৰু বৰ্ডৰ ৰেখাৰে গতি আৰু ধৰি ৰাখে।

প্ৰতিজন খেলুৱৈৰ হাতত ২১টা টুকুৰা আছে। এজনে ক’লা টুকুৰাবোৰ লয়, আৰু আনজনে বগা টুকুৰাবোৰ খেলে, যিয়েই নহওক যিকোনো দুটা ৰং বা পৃথক কৰিব পৰা বস্তুৱে কাম কৰিব। খেলুৱৈসকলে কোনটো ৰং খেলিব, আৰু কোনে প্ৰথমে আৰম্ভ কৰিব সেইটো বাছি লয়।

ডায়েগ্ৰামত দেখুওৱাৰ দৰে প্ৰতিজন খেলুৱৈয়ে প্ৰথমতে নিজৰ ২১টা টুকুৰা একেৰাহে তিনিটা ব্যাসাৰ্ধত ৰাখে আৰু কেন্দ্ৰীয় বিন্দুটো খালী কৰি ৰাখে।

নিয়মসমূহ

খেলুৱৈসকলে এটা টুকুৰা ব্যৱহাৰ কৰি নিজৰ পাল পৰ্যায়ক্ৰমে প্ৰতিটো পালত একচেটিয়াভাৱে গতি বা ধৰি ৰাখে। এটা টুকুৰাই প্ৰতিটো পাকত এটাকৈ ঠাই ৰেখাৰ কাষেৰে খালী কাষৰীয়া বিন্দু এটালৈ লৈ যায়। ধৰা পেলোৱাটো বাধ্যতামূলক আৰু ড্ৰাফ্ট আৰু এলকুৱেৰ্কৰ দৰে চুটি জাঁপৰ দ্বাৰা কৰা হয়। এজন খেলুৱৈৰ টুকুৰাটোৱে কাষৰ শত্ৰুৰ টুকুৰা এটাৰ ওপৰেৰে জপিয়াই পিছফালে কাষৰ খালী ঠাই এটাত অৱতৰণ কৰে। শত্ৰুৰ টুকুৰা এটা ধৰা পেলোৱাটো একান্তভাৱে সমকেন্দ্ৰিক বৃত্তৰ কাষেৰে, বা ব্যাসৰ ৰেখাৰ কাষেৰে সম্পূৰ্ণ কৰিব লাগিব। এটা টুকুৰাই ধৰি ৰাখিব লাগিব যদিহে ই তেনে কৰিবলৈ সক্ষম হয়, আৰু এটা সমকেন্দ্ৰিক ৰেখাৰ কাষেৰে ধৰা পৰাৰ পৰা এটা ব্যাসলৈ আৰু বিপৰীতভাৱে সলনি হ'ব পাৰে। ধৰা পৰা টুকুৰাবোৰ লগে লগে বৰ্ডৰ পৰা আঁতৰাই পেলোৱা হয়।
যদি কোনো খেলুৱৈয়ে তেওঁলোকৰ প্ৰতিপক্ষৰ সকলো টুকুৰা ধৰি ৰাখে বা অন্ততঃ তেওঁলোকৰ সংখ্যা পাঁচলৈ হ্ৰাস কৰে তেন্তে তেওঁ বিজয়ী। যদি কোনো খেলুৱৈয়ে তেওঁৰ টুকুৰাবোৰ আন খেলুৱৈৰ টুকুৰাবোৰে ব্লক বা স্থবিৰ কৰি ৰখাৰ বাবে কোনো খোজ বা কেপচাৰ কৰিব নোৱাৰে, তেন্তে ইয়াক অচলাৱস্থা বুলি জনা যায়, আৰু খেলুৱৈজন পৰাস্ত হয়; আনজন খেলুৱৈয়ে জয়ী হয়।
যদি দুয়োজন খেলুৱৈয়ে আৰু কোনো টুকুৰা ধৰিব নোৱাৰে, তেন্তে অধিক টুকুৰা থকা খেলুৱৈজনে জয়ী হয়। যদি দুয়োজন খেলুৱৈৰে একে সংখ্যক টুকুৰা থাকে, তেন্তে খেলখন ড্ৰ’।

তথ্যসূত্ৰ

শ্ৰেণী:লোক-খেল
কোৰিয়াল শাৰী

কোৰিয়াল শাৰী পশ্চিম বংগৰ পৰম্পৰাগত হাতে বোৱা শাৰী। এই হস্ততাঁত শাৰীবোৰ ৰঙা পাৰি, নক্সাৰ অভিনৱত্ব, অলংকাৰযুক্ত আঁচল, বয়নত প্ৰাকৃতিক আঁহৰ (পাটসূতা) ব্যৱহাৰৰ বাবে বিখ্যাত। শাৰীখন আছিল পবিত্ৰতা, বিশুদ্ধতা আৰু মংগলৰ প্ৰতীক। ২০২৪ চনত কোৰিয়াল শাৰীয়ে পঞ্জীয়নভুক্ত ভৌগোলিক নিৰ্দেশক (GI) হিচাপে স্বীকৃতি লাভ কৰে।

কোৰিয়াল শাৰী পৰম্পৰাগতভাৱে হাতশালত বোৱা হয়, আৰু নক্সা তৈয়াৰ কৰিবলৈ জালা ব্যৱস্থা ব্যৱহাৰ কৰে। হাতশালত মাকো হাতেৰে এফালৰ পৰা আন এটা ফাললৈ চলায়। বোৱাৰ বাবে ১০০ কাউণ্টৰ ৰেচমৰ সূতা ব্যৱহাৰ কৰা হয় আৰু লগতে প্ৰয়োজন অনুসৰি জৰী ব্যৱহাৰ কৰা হয়। শাড়ীত সৰল বোৱনৰ পাৰি বা অতিৰিক্ত দীঘ ব্যৱহাৰ কৰা পাৰি থাকে; আঁচলত পৰম্পৰাগত ফুল আৰু জ্যামিতিক নক্সা থাকে, যিবোৰ জালা পদ্ধতি ব্যৱহাৰ কৰি তৈয়াৰ কৰা হয়। শাৰীখনৰ গাত বুটি নক্সা থাকে, যিটো অতিৰিক্ত বাণিসুতা জালা পদ্ধতি ব্যৱহাৰ কৰি তৈয়াৰ কৰা হয়। কোৰিয়াল শাড়ীৰ বিশেষত্ব হ’ল ইয়াক বোৱাৰ পিছত সাধাৰণ পৰম্পৰাগত “খৈ” মাড় দিয়া হয় আৰু এটা নিৰ্দিষ্ট সময়ৰ বাবে শুকুৱাই লোৱা হয়। শেষত শাৰীখন সাৱধানে ভাঁজ কৰা হয়।

২০২৪ চনৰ তথ্য অনুসৰি পশ্চিম বংগৰ মুৰ্চিদাবাদ আৰু বীৰভূম জিলাত ১৪৬ গৰাকী শিপিনী কোৰিয়াল শাৰী বোৱাৰ কামত নিয়োজিত হৈ আছে। ২০১৮-১৯ বিত্তীয় বৰ্ষত এই শাৰীৰ বাৰ্ষিক বিক্ৰী আছিল ২.৪৫ কোটি টকা।

তথ্যসূত্ৰ

শ্ৰেণী:পশ্চিম বংগৰ সংস্কৃতি
শ্ৰেণী:পশ্চিম বংগৰ ভৌগলিক সূচক
সাগৰময় ঘোষ

সাগৰময় ঘোষ (, ২২ জুন, ১৯১২ – ১৯ ফেব্ৰুৱাৰী, ১৯৯৯) এজন স্বনামখ্যাত ভাৰতীয় বাঙালী সাহিত্যিক; তেওঁ কলকাতাৰপৰা প্ৰকাশিত দেশ আলোচনীৰ সম্পাদকৰ দায়িত্ব পালন কৰি জীৱন্ত কিংবদন্তিত পৰিণত হৈছিল। ১৯৯৯ চনত তেওঁৰ মৃত্যুৰ লগে লগে লণ্ডনৰ দ্য গাৰ্ডিয়ান কাকতত প্ৰকাশিত মৃত্যু বাৰ্তাত তেওঁক বংগৰ ‘সাহিত্যৰ বাঘ’ বুলি অভিহিত কৰিছিল। ১৯৯৭ চনত মৃত্যুৰ কিছু দিন পূৰ্বে তেওঁ কুৰি‍ শতিকাৰ আটাইতকৈ দীৰ্ঘদিনীয়া বাংলা ভাষাৰ আলোচনী দেশৰ সম্পাদক পদৰ পৰা অৱসৰ গ্ৰহণ কৰিছিল।

জীৱন

১৯১২ চনৰ ২২ জুনত ব্ৰিটিছ ভাৰত, বৰ্তমানৰ বাংলাদেশৰ পূব বংগৰ চাঁদপুৰত তেওঁ জন্মগ্ৰহণ কৰিছিল। চাঁদপুৰতেই আছিল তেওঁলোকৰ পূৰ্বপুৰুষৰ ঘৰ। সময়ৰ লগে লগে নদীৰ খহনীয়াত পূৰ্বপুৰুষৰ ঘৰখন হেৰাই গ’ল। তেওঁৰ পিতৃ কালিমোহন ঘোষ ৰবীন্দ্ৰনাথ ঠাকুৰৰ ঘনিষ্ঠ বন্ধু আছিল। মাতৃৰ নাম মনোৰমা দেৱী। তেওঁৰ জ্যেষ্ঠ ভাতৃ শান্তিদেৱ ঘোষ ৰবীন্দ্ৰ সংগীতৰ বিশিষ্ট সাধক আছিল আৰু ভাৰতৰ জাতীয় পণ্ডিত হিচাপে স্বীকৃতি লাভ কৰিছিল। সাগৰময় ঘোষে শান্তিনিকেতনত অধ্যয়ন কৰিছিল আৰু তেওঁ ৰবীন্দ্ৰনাথ ঠাকুৰৰ প্ৰত্যক্ষ ছাত্ৰ আছিল। শান্তিনিকেতনত অধ্যয়ন কৰি থাকোঁতে কবি ৰবীন্দ্ৰনাথ ঠাকুৰৰ প্ৰভাৱত তেওঁ সাহিত্য, সংগীত আৰু সৰ্বোপৰি শিল্পৰ প্ৰতি গভীৰ প্ৰেম গঢ়ি তুলিছিল, যিয়ে তেওঁৰ বৌদ্ধিক প্ৰতিভাক মৃত্যুৰ আগলৈকে পৰিচালিত কৰিছিল।

১৯৯৯ চনৰ ১৯ ফেব্ৰুৱাৰীত ৮৬ বছৰ বয়সত সাগৰময় ঘোষৰ মৃত্যু হয়। তেওঁৰ মৃত্যুত বাংলা সাহিত্যই হেৰুৱালে এজন অসাধাৰণ সম্পাদকক।

দেশ আলোচনীৰ সম্পাদনাৰ দায়িত্ব

তেওঁৰ জীৱনৰ আৰম্ভণি আছিল বিভিন্ন পৰিঘটনাৰে পূৰ্ণ। ৰবীন্দ্ৰনাথ ঠাকুৰৰ প্ৰত্যক্ষ সান্নিধ্য, কলিকতাৰ চিটি কলেজত অধ্যাপনা, ঔপনিৱেশিক ব্ৰিটিছ চৰকাৰৰ ৰোষত পৰি কাৰাবৰণ, চৰকাৰী চাকৰী, বেংগল ইমিউনিটি আৰু দুই-এখন বা দুখন কাকতত কিছু কাল কাম কৰি ১৯৩৯ চনত দেশ আলোচনীৰ সহকাৰী সম্পাদক হিচাপে যোগদান কৰে। ১৯৭৬ চনৰপৰা ১৯৮৬ চনলৈকে তেওঁ দৃঢ়তা আৰু নিপুণতাৰে এই সাহিত্যমুখী আলোচনীৰ গতি অক্ষুণ্ণ ৰাখিছিল। যদিও তেওঁৰ বিৰুদ্ধে ঔপন্যাসিক সুবোধ ঘোষৰ তিলাঞ্জলি আৰু সমৰেশ বসুৰ দুখন উপন্যাস ক্ৰমে‍ বিবৰ আৰু প্ৰজাপতিকে ধৰি বিভিন্ন বিতৰ্কিত ৰচনা প্ৰকাশৰ অভিযোগ উঠিছিল, তথাপি তেওঁ নিজৰ লক্ষ্যত মনোনিৱেশ কৰি নিজৰ কৰ্মত উৎসৰ্গিত হৈ অক্ষতভাৱে বৰ্তি আছিল। তেওঁ নিজেই পৰ্দাৰ আঁৰৰপৰা নতুন নতুন লেখক, কবি, গল্পকাৰক আৱিষ্কাৰ কৰি‍ প্ৰতিষ্ঠিত কৰিছে। দীৰ্ঘদিন একেটা পদতে সেৱা আগবঢ়োৱাৰ পাছতো তেওঁ ক্লান্ত নহ’ল, বৰঞ্চ আধুনিকতাৰ আশ্ৰয় লৈ আলোচনীখন সজোৱাৰ কাম কৰিলে আৰু দেশক চিৰ আধুনিক কৰি ৰাখিলে। তেওঁৰ বিষয়ে কবি নীৰেন্দ্ৰনাথ চক্ৰৱৰ্তীয়ে এটি পদ্যত কৈছিল,"সাগৰদা, তোমাৰ বয়স একেবাৰেই হোৱা নাই,/ পয়সত্তৰ বছৰ বয়সতো তোমাৰ মন সতেজ, তোমাৰ চুলিবোৰ বৰমৌৰ দৰে ক'লা। তেওঁৰ ব্যক্তিত্ব আৰু স্বভাৱৰ সতেজতাই তেওঁক অতুলনীয় সফলতা প্ৰদান কৰিছিল।

তথ্য সংগ্ৰহ

শ্ৰেণী:বঙালী ব্যক্তি
শ্ৰেণী:বঙালী সাহিত্যিক
বছেন মুৰ্মু

বছেন মুৰ্মু (৯ এপ্ৰিল ১৯৮৭ - ৮ জুন ২০২০) এগৰাকী ভাৰতীয় কণ্ঠশিল্পী আৰু গীতিকাৰ। তেওঁ ঘাইকৈ চাঁওতালি ভাষাত সংগীতচৰ্চা কৰিছিল। তেওঁ চাঁওতালি চলচ্চিত্ৰ আৰু এলবামৰ এগৰাকী জনপ্ৰিয় কণ্ঠশিল্পীত পৰিগণিত হৈছিল।

২০২০ চনৰ ৮ জুন তাৰিখে মাত্ৰ ৩৩ বছৰ বয়সত বছেন মুৰ্মুৰ মৃত্যু হয়।

জন্ম আৰু পৰিচয়

১৯৮৭ চনৰ ৯ এপ্ৰিল তাৰিখে ওড়িশাৰ ময়ূৰভঞ্জ জিলাৰ বৰহাজিয়ান গাঁৱত বছেন মুৰ্মুৰ জন্ম হৈছিল। তেওঁৰ পিতৃ নৰেন মুৰ্মু আৰু মাতৃ মইনা মুৰ্মু। তেওঁ মমতা মুৰ্মুৰ সৈতে বিবাহপাশত আৱদ্ধ হৈ। ভাগ্যলক্ষ্মী মুৰ্মু তেওঁলোকৰ একমাত্ৰ কন্যা সন্তান।

কৰ্মজীৱন

বছেন মুৰ্মুয়ে তেওঁৰ জীৱনকালত প্ৰায় ৫০০ গীতত কণ্ঠ নিগৰাইছে। ইয়াৰ লগতে তেওঁ এগৰাকী গীতিকাৰো আছিল। তেওঁৰ অতি জনপ্ৰিয় গীত সমূহৰ ভিতৰত উল্লেখযোগ্য সমূহ হ'ল: 'কুলমি দাৰে লেকা কুদিম হাৰায়েন', 'চ্‌হেমেক চ্‌হেমেক', 'জীৱী ৰাণী তিছিম হিজুক', 'আলাক জাদি নাদি লেকা' ইত্যাদি।

মৃত্যু

২০২০ চনৰ ৮ জুন তাৰিখে মাত্ৰ ৩৩ বছৰ বয়সত বছেন মুৰ্মুৰ মৃত্যু হয়। তেওঁৰ কোনো ৰোগ বা ৰোগৰ লক্ষণ নাছিল। ৮ জুন তাৰিখে তেওঁ হঠাৎ বাগৰি পৰে। তাৰপিছত তেওঁক ৰায়ৰংপুৰ চৰকাৰী চিকিৎসালয়লৈ নিয়া হৈছিল যদিও চিকিৎসকে তেওঁক মৃত ঘোষণা কৰে।

তথ্য উৎস

শ্ৰেণী:ভাৰতীয় কণ্ঠশিল্পী
শ্ৰেণী:ভাৰতীয় গীতিকাৰ
শ্ৰেণী:মৃত ব্যক্তি
শ্ৰেণী:চাঁওতালি ব্যক্তি
৩১ মাৰ্চ

ঘটনাৱলী

১৭৭৪- ভাৰতত প্ৰথম ডাক সেৱা কাৰ্য্যালয় খোলা হৈছিল।
১৮৬৭- বোম্বাইত (বৰ্তমানৰ মুম্বাইত) প্ৰাৰ্থনা সমাজ স্থাপনা কৰা হৈছিল।
১৮৮২ - কলকাতাত প্ৰথম টেলিফোন এক্সচেঞ্জ আৰম্ভ হয়।
১৮৮৯ - পেৰিছত আইফেল টাৱাৰ উদ্বোধন কৰা হয়।
১৯৮৩- কলোম্বিয়াৰ চহৰ পোপায়নত হোৱা বিধ্বংসী ভূমিকম্পত প্ৰায় ৫০০জন ব্যক্তিৰ মৃত্যু হৈছিল।
১৯৮৬- মেক্সিকোত হোৱা বিমান দুৰ্ঘটনাত বিমানত থকা সকলো যাত্ৰীৰ মৃত্যু হয়। বিমানখনত ১৬৭জন যাত্ৰী আছিল।

জন্ম

১৫৯৬ - ৰেনে ডিকাৰ্ট, ফৰাচী দাৰ্শনিক আৰু আধুনিক দৰ্শনৰ জনক, গণিতজ্ঞ, বিজ্ঞানী। (মৃ.১১/০২/১৬৫০)
১৮৬৫ - আনন্দীবাঈ যোশী, প্ৰথম ভাৰতীয় মহিলা এল'পেথি চিকিৎসক।
১৯১৪ - অক্টাৱিয়' পাছ, সাহিত্যত ন'বেল বিজয়ী (১৯৯০) মেক্সিকান কবি।
১৯২৮ - মেদিনী চৌধুৰী, অসমীয়া সাহিত্যিক।
১৯৩৪ - কমলা দাস, ভাৰতীয় কবি।
১৯৩৮ - শীলা দীক্ষিত, দিল্লীৰ প্ৰাক্তন মুখ্যমন্ত্ৰী।
১৯৪৫ - মীৰা কুমাৰ, লোকসভাৰ প্ৰথম মহিলা অধ্যক্ষ (ভাৰত)।
১৯৪৭- ৰাণা গোস্বামী, প্ৰাক্তন বিধায়ক,ছয়গাঁও সমষ্টি
১৯৫০ - হলধৰ নাগ, ভাৰতীয় কবি।
১৯৫১ - ফিৰডৌছি কাদ্ৰি, বাংলাদেশী বিজ্ঞানী।
১৯৫৬ - উপেন্দ্ৰনাথ ব্ৰহ্ম, অসমীয়া ৰাজনীতিবিদ।
১৯৮২ - ক্লৱি ঝাও, চীনা ছবি-নিৰ্মাতা।

মৃত্যু

১৭২৭ - ছাৰ আইজাক নিউটন, ইংৰাজ পদাৰ্থ বিজ্ঞানী আৰু গণিতবিদ।
১৯৫৮ - পূৰ্ণকান্ত বুঢ়াগোহাঞি, অসমীয়া বুৰঞ্জীবিদ।
১৯৭২ - মীনা কুমাৰী, বলিউডৰ অভিনেত্ৰী।
১৯৮০ - জেছি অ'ৱেন্স, আমেৰিকান খেলুৱৈ।
২০১৬ - অসীম বোথ্ৰা, ভাৰতীয় চলচ্চিত্ৰ কৰ্মী।
২০০৬ - কেশৱ মহন্ত, অসমীয়া কবি, গীতিকাৰ আৰু শিক্ষাবিদ। (জন্ম: ২০ জানুৱাৰী, ১৯২৬)

দিৱস

মুক্তি দিৱস (মাল্টা)

তথ্য সংগ্ৰহ

বাহ্যিক সংযোগ

বিবিচি: এই দিনত
ৰাজীন্দৰ কৌৰ বুলাৰা

ৰাজীন্দৰ কৌৰ বুলাৰা (,জন্ম ১৯৪৬) শিৰোমণি আকালি দল (মান) গোটৰ ৰাজনীতিবিদ আৰু নৱম লোকসভাৰ সদস্য আছিল।

প্ৰাৰম্ভিক জীৱন

১৯৪৬ চনৰ ১০ জুনত অবিভক্ত ভাৰতৰ লাহোৰ জিলাৰ ৰাজা জঙত চৰ্দাৰ হৰছা সিং সন্ধু আৰু তেওঁৰ পত্নীৰ ঘৰত ৰাজিন্দৰ কৌৰৰ জন্ম হয়। ফিৰোজপুৰৰ দেৱ সমাজ কলেজ ফৰ ৱমেনত অধ্যয়ন কৰি কলা আৰু শিক্ষাত তেওঁ স্নাতক ডিগ্ৰী লাভ কৰে।

কৰ্মজীৱন

১৯৮৪ চনৰ শিখ বিৰোধী ঘটনাৰ পিছত কৌৰে সাহায্যমূলক কামত অংশ লৈছিল। ১৯৮৯ চনৰ ভাৰতীয় সাধাৰণ নিৰ্বাচনৰ সময়ত লুধিয়ানাৰ পৰা শিৰোমণি আকালি দল (মান)ৰ তেওঁ আনুষ্ঠানিক প্ৰাৰ্থী আছিল। সংসদৰ সদস্য হিচাপে তেওঁ উদ্যোগ মন্ত্ৰালয়ৰ পৰামৰ্শদাতা সমিতিৰ সদস্য আছিল।

ব্যক্তিগত জীৱন

১৯৬৭ চনৰ ১৭ নৱেম্বৰত ৰাজীন্দৰ কৌৰে চৰ্দাৰ ৰাজিন্দৰ পাল সিং গিলৰ সৈতে বিবাহপাশত আবদ্ধ হয়।তেওঁলোকৰ দুটা সন্তান আছে।

তথ্যসূত্ৰ

শ্ৰেণী:ভাৰতৰ মহিলা সাংসদ
শ্ৰেণী:লোকসভাৰ সাংসদ
শোণিত কুঁৱৰী

শ্ৰেণী:জ্যোতিপ্ৰসাদ আগৰৱালাৰ সাহিত্যকৰ্ম
শ্ৰেণী:জ্যোতিপ্ৰসাদ আগৰৱালাৰ নাটক
শ্ৰেণী:শোণিত কুঁৱৰী
শ্ৰেণী:নাটক
পলি′ন′য়ি (শ্ৰুতিকথা)

পলি′ন′য়ি (প্ৰাচীন গ্ৰীক: Πουλυνόη, ইংৰাজী: Polynoe; আক্ষৰিক অৰ্থ: 'যুক্তিৰ দাতা' বা 'মনৰ সমৃদ্ধি, চিন্তাশীল') গ্ৰীক শ্ৰুতিকথা অনুসৰি এগৰাকী সাগৰীয় নেৰেইড৷ তেওঁ সাগৰীয় দেৱতা নেৰিয়াছ আৰু সাগৰীয় দেৱী অ'চেনিড ড'ৰিছৰ নেৰেইডছ নামৰ ৫০ গৰাকী কন্যাৰ ভিতৰত অন্যতম এগৰাকী কন্যা আছিল।

কিংবদন্তি

পলি′ন′য়ি গ্ৰীক শ্ৰুতিকথাৰ সাগৰীয় দেৱতা নেৰিয়াছ আৰু সাগৰীয় দেৱী অ'চেনিড ড'ৰিছৰ নেৰেইডছ নামৰ ৫০ গৰাকী কন্যাৰ ভিতৰত অন্যতম এগৰাকী কন্যা আছিল। হোমাৰৰ ইলিয়াডত বৰ্ণনা কৰা অনুসৰি একিলিছে মৃত পেট্ৰ'ক্লাছৰ বাবে কৰা দুখৰ সমভাগি হোৱা মাতৃ থেটিছক সংগ দিবলৈ সাগৰৰ গভীৰতাৰ পৰা ওলাই আহি ট্ৰয়ৰ উপকূলত সমবেত হোৱা ৩৩ গৰাকী নেৰেইডছৰ ভিতৰত পলি′ন′য়িও আছিল।

তথ্য সংগ্ৰহ

শ্ৰেণী:গ্ৰীক কিংবদন্তি
আৰিয়ানা গ্ৰীণব্লাট

আৰিয়ানা গ্ৰীণব্লাট (ইংৰাজী: Ariana Greenblatt; জন্ম: ২৭ আগষ্ট, ২০০৭) এগৰাকী আমেৰিকান অভিনেত্ৰী। তেওঁৰ প্ৰথমটো মুখ্য চৰিত্ৰ আছিল ডিজনী চেনেলৰ কমেডী ধাৰাবাহিক ষ্টাক ইন দা মিডল (২০১৬–২০১৮)। তেওঁৰ অন্যান্য প্ৰাৰম্ভিক চৰিত্ৰসমূহৰ ভিতৰত কমেডী বোলছবি এ বেড মমছ খ্ৰীষ্টমাছ (২০১৭), মাৰ্ভেল চিনেমেটিক ইউনিভাৰ্চৰ ছবি এভেঞ্জাৰ্চ: ইনফিনিটি ৱাৰ (২০১৮) আৰু মিউজিকেল ছবি ইন দা হাইটছ (২০২১) অন্যতম। ২০২৩ চনত মুক্তি পোৱা কল্পবিজ্ঞান ভিত্তিক ছবি ৬৫, কমেডী ছবি বাৰ্বী আৰু মহাকাশ ভিত্তিক টেলিভিছন ধাৰাবাহিক আহচোকাৰ জৰিয়তে তেওঁ অধিক জনপ্ৰিয়তা অৰ্জন কৰে। বাৰ্বী ছবিখনৰ বাবে তেওঁ ক্ৰিটিক্স চয়েচ আৰু স্ক্ৰীন এক্টৰ্ছ গিল্ড এৱাৰ্ডছত মনোনয়ন লাভ কৰিছিল।

প্ৰাৰম্ভিক জীৱন

গ্ৰীণব্লাটৰ জন্ম ২০০৭ চনৰ ২৭ আগষ্টত নিউয়ৰ্ক চহৰত হৈছিল। তেওঁৰ পিতৃ চন গ্ৰীণব্লাট এজন অভিনেতা আৰু তেওঁৰ পিতৃপক্ষৰ ককাক-আইতাক ব্ৰডৱেৰ প্ৰযোজক। তেওঁ এজন ইহুদী লোক। আৰিয়ানাৰ মাতৃ চোলিমাৰ "চোলি" (পূৰ্বৰ উপাধি কোলন) এগৰাকী প্ৰাক্তন পেছাদাৰী বেলি নৰ্তকী, যিয়ে পুৱেৰ্টো ৰিকোৰপৰা আহিছে। গ্ৰীণব্লাট নিউয়ৰ্ক চহৰ আৰু ফ্ল’ৰিডাৰ পাৰ্কলেণ্ডত ডাঙৰ-দীঘল হৈছিল।

কৰ্মজীৱন

২০১৬ চনত গ্ৰীণব্লাটে ডিজনী চেনেলৰ চিটকম ষ্টাক ইন দা মিডলত ডায়াজ পৰিয়ালৰ আটাইতকৈ সৰু সন্তান ডাফ্নিৰ চৰিত্ৰত অভিনয় কৰি শিশু অভিনেত্ৰী হিচাপে কেৰিয়াৰ আৰম্ভ কৰে। তেওঁৰ প্ৰথম চলচ্চিত্ৰ চৰিত্ৰ আছিল ২০১৭ চনৰ ছবি এ বেড মমছ খ্ৰীষ্টমাছত লৰীৰ চৰিত্ৰটো। ২০১৮ চনত গ্ৰীণব্লাটে এভেঞ্জাৰ্চ: ইনফিনিটি ৱাৰত সৰু কালৰ গামোৰাৰ চৰিত্ৰত অভিনয় কৰে। ইয়াৰ পিছত তেওঁ ইন দা হাইটছ, দা ৱান এণ্ড অনলী ইভান আৰু লাভ এণ্ড মনষ্টাৰ্চ বোলছবিত অভিনয় কৰে।

২০২০ চনত গ্ৰীণব্লাটে স্কুব! বোলছবিত সৰু কালৰ ভেলমা ডিংক্লীৰ চৰিত্ৰত কণ্ঠদান কৰে। ২০২১ চনত তেওঁ দা বছ বেবী: ফেমিলী বিজনেছত টিমৰ ডাঙৰ জীয়ৰী টেবিথাৰ চৰিত্ৰত কণ্ঠদান কৰে। এই চৰিত্ৰটো তেওঁ দা বছ বেবী: বেক ইন দা ক্ৰিবতো পুনৰ ৰূপায়ণ কৰিছিল। ২০২৩ চনত গ্ৰীণব্লাটে কল্পবিজ্ঞান থ্ৰিলাৰ ছবি ৬৫ত কোৱা হিচাপে অভিনয় কৰে। ইয়াৰ উপৰি তেওঁ বাৰ্বী বোলছবিত চাশা হিচাপে আৰু ডিজনী+ ধাৰাবাহিক আহচোকাত সৰু কালৰ আহচোকা টানোৰ চৰিত্ৰত অভিনয় কৰে। তেওঁ একে নামৰ ভিডিঅ' গেমৰ ওপৰত আধাৰিত ছবি বৰ্ডাৰলেণ্ডচত টাইনি টিনাৰ চৰিত্ৰত অভিনয় কৰিছিল।

২০২৫ চনত গ্ৰীণব্লাটে ফিয়াৰ ষ্ট্ৰীট: প্ৰম কুইন আৰু নাও ইউ চি মি: নাও ইউ ড'ণ্ট বোলছবিত অভিনয় কৰে।

তথ্যসূত্ৰ

বাহ্যিক সংযোগ

শ্ৰেণী:আমেৰিকান অভিনয় শিল্পী
তাপ সঞ্চালন

শক্তিৰ এক অন্যতম প্ৰকাৰ হ'ল তাপ শক্তি। উষ্ণতা বিভেদৰ ফলস্বৰূপে উচ্চ উষ্ণতা সম্পন্ন অঞ্চলৰ পৰা নিম্ন উষ্ণতাৰ অঞ্চললৈ তাপ শক্তিৰ পৰিবহণকে তাপ সঞ্চালন বোলা হয়।

তাপ সঞ্চালনৰ পদ্ধতি

তাপ শক্তি তিনিটা পদ্ধতিৰে সঞ্চালন হয়
পৰিবহণ (Conduction)
পৰিচলন (Convection)
বিকিৰণ (Radiation)

পৰিবহণ

পৰিবহণ তাপ সঞ্চালন প্ৰক্ৰিয়াত কোনো পদাৰ্থৰ অন্তৰ্ভুক্ত উচ্চ উষ্ণতাৰ অঞ্চলৰ পৰা নিম্ন উষ্ণতাৰ অঞ্চললৈ বা উচ্চ উষ্ণতাৰ কোনো এক পদাৰ্থৰ সংস্পৰ্শত থকা নিম্ন উষ্ণতাৰ পদাৰ্থলৈ অণুবোৰৰ কোনোধৰণৰ স্থান পৰিবৰ্তন নোহোৱাকৈয়ে তাপৰ পৰিবহণ হয়। পৰিবহণ প্ৰক্ৰিয়াৰে তাপ সষ্ণালনৰ বাবে কঠিন মাধ্যমৰ প্ৰয়োজন। এই পদ্ধতিত পদাৰ্থৰ বেছি উষ্ণতাৰ অণুবোৰে তাপ গ্ৰহণ কৰি স্পন্দিত হ’বলৈ ধৰে। এই স্পন্দনৰ জৰিয়তে পদাৰ্থৰ উত্তপ্ত অণুবোৰে তাৰ পাৰ্শ্ববৰ্তী শীতল অণুবোৰক তাপ প্ৰদান কৰে। ধাতৱীয় পদাৰ্থৰ মাজেদি হোৱা তাপ পৰিবহণত মুক্ত ইলেকট্ৰণবোৰে অৰিহণা যোগায়। ধাতুৰ তাপ পৰিবাহী গুণ মুক্ত ইলেকট্ৰণৰ ঘনত্বৰ ওপৰত প্ৰত্যক্ষভাৱে নিৰ্ভৰশীল। মুক্ত ইলেকট্ৰণৰ সংখ্যা বৃদ্ধি হ’লে ধাতুৰ তাপ পৰিবাহিতাও বৃদ্ধি হয়।
উদাহৰণস্বৰূপে, লোৰ দণ্ড এডালৰ এটা মূৰ জুইত সোমোৱালে আনটো মূৰলৈ পৰিবহণ পদ্ধতিৰে তাপৰ সঞ্চালন হয়।

পৰিচলণ

এই পদ্ধতিৰে তাপ সঞ্চালনত তৰল পদাৰ্থৰ অণুবোৰৰ চলাচলৰ জৰিয়তে উচ্চ উষ্ণতাৰ অঞ্চলৰ পৰা নিম্ন উষ্ণতাৰ অঞ্চললৈ তাপৰ পৰিচলন হয়। তৰল পদাৰ্থৰ উষ্ণতা বৃদ্ধি হ’লে ঘনত্ব কমে। সেয়েহে উষ্ণতা বঢ়াৰ লগে লগে কম ঘনত্বৰ তৰল ওপৰলৈ গতি কৰে আৰু ওপৰৰ বেছি ঘনত্বৰ তৰল তললৈ আহিবলৈ ধৰে। এনেদৰে চক্ৰীয় গতিৰে গোটেই তৰল পদাৰ্থখিনিৰ মাজেৰে তাপৰ পৰিচলন হয়। উদাহৰণস্বৰূপে, এটা পাত্ৰত পানী লৈ তাপ প্ৰয়োগ কৰিলে পৰিচলন প্ৰক্ৰিয়াৰে পানীখিনিৰ উষ্ণতা বৃদ্ধি হয়।

বিকিৰণ

বিকিৰণ পদ্ধতিৰে তাপ সঞ্চালনৰ বাবে কোনো মাধ্যমৰ প্ৰয়োজন নহয়। সকলো উচ্চ উষ্ণতাৰ পদাৰ্থয়ে পাৰ্শ্বৱৰ্তী এলেকালৈ তাপৰ বিকিৰণ ঘটায়। তৰিৎচৌম্বকীয় তৰংৰ জৰিয়তে এই পদ্ধতিত তাপৰ সঞ্চালন হয়। উদাহৰণস্বৰূপে, সূৰ্য্যৰ পৰা অহা তাপ শক্তি বিকিৰণ প্ৰক্ৰিয়াৰ জৰিয়তে আমি অনুভৱ কৰোঁ।

তথ্য সংগ্ৰহ

বাহ্যিক সংযোগ

Thermal-FluidsPedia - An online thermal fluids encyclopedia.
Hyperphysics Article on Heat Transfer - Overview
Interseasonal Heat Transfer - a practical example of how heat transfer is used to heat buildings without burning fossil fuels.
Aspects of Heat Transfer, Cambridge University
Thermal-Fluids Central
Energy2D: Interactive Heat Transfer Simulations for Everyone

শ্ৰেণী:তাপ সঞ্চালন
জনসাধাৰণ

জনসাধাৰণ অসমৰ এখন দৈনিক অসমীয়া বাতৰি কাকত। গুৱাহাটী আৰু ডিব্ৰুগড়ৰ পৰা সমসাময়িকভাৱে কাকতখন প্ৰকাশিত হয়। কাকতখন ২০০৩ চনত প্ৰথম প্ৰকাশ পায় । কাকতখনৰ প্ৰথম সম্পাদক আছিল মনোজ কুমাৰ গোস্বামী। ২০১১ চনৰ পৰা জনসাধাৰণ কাকতখনৰ মুখ্য সম্পাদক হৈ আছে পদাৰ্থ বিজ্ঞানৰ প্ৰাক্তন অধ্যাপক তথা সাহিত্যিক ড°শিৱনাথ বৰ্মন। ড° বৰ্মনে আঠবছৰ সেৱা আগবঢ়োৱাৰ পিছত সেই দায়িত্বভাৰ ত্যাগ কৰে৷ কাকতখনৰ সৈতে প্ৰতি দেওবাৰে 'ইত্যাদি' নামৰ এখন পৰিপূৰিকা প্ৰকাশ হৈছিল। 'ইত্যাদি'ৰ মুখ্য সম্পাদক আছিল বেদব্ৰত বৰা। ২০১৮ চনত কাকতখনৰ প্ৰকাশ বন্ধ হয়।

তথ্য সংগ্ৰহ

শ্ৰেণী:অসমৰ সংবাদ পত্ৰ
দিনকণা

দিনকণা (, বৈজ্ঞানিক নাম-Caprimulgus asiaticus) এবিধ সৰু আকাৰৰ নিশাচৰ চৰাইৰ প্ৰজাতি৷ ই প্ৰধানত: দক্ষিণ-পূব এছিয়াৰ মুকলি অঞ্চলত প্ৰজনন কৰে৷ ই গধূলি আৰু পুৱতি নিশা ক্লিক ক্লিক ধৰণে শেষলৈ চুটি আৰু অধিক খৰ কৈ মাত মাতে৷ এই মাতটো সাধাৰণতে বৰফাবৃত হ্ৰদ এটাত শিল এটা পৰিলে হোৱা শব্দৰ দৰে শুনা যায়৷

বিৱৰণ

দিনকণাৰ আকাৰ সৰু৷ ইয়াৰ নেজ চুটি, ডিঙিত সোণালী পটা আৰু কাষত বগা দাগ থাকে৷ ইয়াৰ মূৰৰ ওপৰৰ অংশৰ বৰণ মুগা আৰু বুকু অঞ্চল মটিয়া ৰঙৰ৷ মতাতকৈ মাইকী দিনকণাৰ দেহটো বেছিকৈ ফুটুকীয়া৷

ই সুৰ্য্য অস্ত যোৱাৰ পিছত নীৰৱে উৰে৷ দিনৰ ভাগত ই মাটিত পৰি থাকে৷ ইয়াৰ দেহৰ বৰণ আৰু বাহ্যিক গঠনে ইয়াক পৰিৱেশৰ লগত মিলি নিজকে লুকুৱাই ৰাখিবলৈ সহায় কৰে৷

টেক্স'নমি

দিনকণাৰ গোটসমূহৰ ভিতৰত উত্তৰ-পশ্চিম ভাৰতৰ চৰাইসমূহৰ ৰং শেঁতা হোৱা দেখা যায়৷ শ্ৰীলংকাৰ চৰাইসমূহক eidos আখ্যা দিয়া হয় আৰু ইহঁতৰ বৰণ গাঢ় মটিয়া হোৱা দেখা যায়৷ ইহঁতৰ জিলিকি থক চকু দুটাৰ বাবে বাটেদি যোৱা গাড়ী-মটৰৰ হেডলাইটৰ পোহৰত দেখা পাবলৈ সুবিধা হয়৷ অৱশ্যে গাড়ী-মটৰৰ তীব্ৰ পোহৰত নেদেখা হৈ বহুতো দিনকণা চৰাইৰ গাড়ীৰ আগত পৰি মৃত্যু হোৱাৰো তথ্য পোৱা যায়৷

প্ৰজনন

দিনকণাই সাধাৰণতে ফেব্ৰুৱাৰীৰ পৰা চেপ্টেম্বৰ মাহত প্ৰজনন কৰে৷ ই বাহ নাসাজে৷ উদং মাটিতে ই দুটা গুলপীয়া কণী পাৰে৷ মাকে কাষতে কণী দুটা ৰখি থাকে৷ নতুনকৈ জন্মা পোৱালিৰ গাৰ ওপৰ অংশ মটিয়া আৰু তল অংশ মাখন বৰণৰ পাখিৰে ঢাক খাই থাকে৷ জন্মোতেই ইয়াৰ চকু মেল খাই থাকে আৰু ইহঁতে সৰুকৈ মাতো উলিয়াব পাৰে৷

তথ্যসূত্ৰ

বাহ্যিক সংযোগ

এডব্লিউডিত থকা চিত্ৰ

শ্ৰেণী:দিনকণা
শ্ৰেণী:অসমৰ চৰাই
ডেট ইজ মহালক্ষ্মী

ডেট ইজ মহালক্ষ্মী প্ৰশান্ত বৰ্মা পৰিচালিত আৰু মনু কুমাৰন আৰু পাৰুল যাদৱ প্ৰযোজিত এখন মুক্তি নোপোৱা ভাৰতীয় তেলেগু ভাষাৰ কমেডী নাট্যধৰ্মী ছবি । এইখন ২০১৪ চনৰ হিন্দী ছবি কুইনৰ পুনৰ্নিৰ্মাণ। ছবিখনত অভিনয় কৰিছে তমন্না ভাটিয়াই; সহযোগী চৰিত্ৰত অভিনয় কৰিছে শিৱানী দাণ্ডেকাৰ আৰু সিদ্ধু জোন্নালাগড্ডাই। ছবিখনৰ নিৰ্মাণৰ পৰা বিতৰণলৈকে প্ৰতিটো পৰ্যায়তে সমস্যাৰ সন্মুখীন হবলগীয়া হৈছিল, যাৰ ফলত নিৰ্মাণত বহু পলম হৈছিল আৰু শেষত মুক্তিত বাধা আহিছিল।

নিৰ্মাণ

২০১৪ চনৰ জুন মাহত হিন্দী ছবি কুইনৰ (২০১৪) প্ৰযোজক ভায়কম ১৮ ষ্টুডিঅ’ই আনুষ্ঠানিকভাৱে ঘোষণা কৰে যে তেওঁলোকে তেওঁলোকৰ ছবিখনৰ তামিল, তেলেগু, মালয়ালম আৰু কানাড়া সংস্কৰণৰ পুনৰ্নিৰ্মাণৰ অধিকাৰ ত্যাগৰাজনক বিক্ৰী কৰি দিছে আৰু ত্যাগৰাজনে তেওঁৰ প্ৰডাকচন ষ্টুডিঅ’ ষ্টাৰ মুভিজৰ জৰিয়তে ছবিসমূহ নিৰ্মাণ কৰিব। ভায়কমে চুক্তিখনত এটা সতৰ্কবাণী দিছিল যে যিকোনো ছবিৰ মূল দৃশ্যগ্ৰহণ ২০১৭ চনৰ ৮ জুন তাৰিখৰ ভিতৰত আৰম্ভ হ'ব লাগিব, নহ'লে অধিকাৰ ভায়কমৰ হাতলৈ ঘূৰি যাব। ২০১৪ চনৰ জুন মাহত এই ঘোষণাৰ কিছু দিনৰ পিছতে কেইবাজনো ভাৰতীয় পৰিচালক আৰু অভিনেত্ৰীয়ে ছবিখন কৰাৰ ইচ্ছা প্ৰকাশ কৰে যদিও ত্যাগৰাজনে কয় যে কাকো চূড়ান্ত কৰা হোৱা নাই আৰু তেওঁ এতিয়াও বিকল্পৰ বিষয়ে বিবেচনা কৰি আছে। ২০১৪ চনৰ জুলাই মাহৰ ভিতৰত সামান্থা ৰুথ প্ৰভুৱে ছবিখনৰ মুখ্য চৰিত্ৰত অভিনয় কৰাৰ বিষয়ে আলোচনা কৰিছিল যদিও মূল চিত্ৰনাট্যখন দক্ষিণ ভাৰতীয় ভাষাসমূহৰ লগত খাপ খুৱাই লোৱাৰ ধৰণটোৰ পতিয়ন নোযোৱাত ছবিখন নাকচ কৰে।

তথ্য সংগ্ৰহ

বাহ্যিক সংযোগ

শ্ৰেণী:ভাৰতৰ নাৰী সম্পৰ্কীয় চলচ্চিত্ৰ
শ্ৰেণী:তেলেগু চলচ্চিত্ৰ
হাইলাকান্দি জিলা

হাইলাকান্দি অসমৰ বৰাক উপত্যকাৰ এখন জিলা। ই অসমৰ একেবাৰে দক্ষিণ চুকত অৱস্থিত। ইয়াৰ সদৰ ঠাই হাইলাকান্দি নগৰ ৰাজ্যৰ ৰাজধানী গুৱাহাটীৰ পৰা ৩৫০ কি.মি. নিলগত। জিলাখনৰ অৱস্থিতি বৰাক উপত্যকাৰ মাজমজিয়াত। ইয়াৰ উত্তৰ আৰু উত্তৰ-পূব দিশ বৰাক নদী আৰু কাছাৰ জিলাই আগুৰি আছে। দক্ষিণ আৰু দক্ষিণ-পূবত মিজোৰাম ৰাজ্য। পশ্চিমে কৰিমগঞ্জ জিলা। বাঙালী আৰু মেইতেই (মণিপুৰী) এই অঞ্চলৰ চৰকাৰী ভাষা।

১৯৮৯ চনত অসম চৰকাৰে ইয়াক জিলা ঘোষণা কৰে। ইয়াৰ আগতে ই অসমৰ কাছাৰ জিলাৰ এটা মহকুমা আছিল। মহকুমা হিচাপে ই অসমৰ অন্যতম পুৰণি মহকুমা। ১৮৬৯ চনতে এই মহকুমাটো গঠন কৰা হৈছিল।

হাইলাকান্দি নামৰ উৎপত্তি

হাইলাকান্দি নামটোৰ সমন্ধে কেইবাটাও জনৰব শুনা যায়। তাৰে এটাৰ অনুসৰি, বৰাক নদীৰ বানৰ পৰা বাচিবলৈ বন্ধা মঠাউৰিৰ স্থানীয় নাম "আইল" বা "হাইল"আৰু বড়ো-কছাৰী ভাষাৰ "কান্দি" (কঠিয়া তলী, ধাননি পথাৰ)ৰ পৰা "হাইলাকান্দি" নামৰ উৎপত্তি। অন্য কিছুৰ মতে, জিলাখনৰ নামটো কুকি শব্দ "হালাম" (সৰু ৰাজ্য, ক্ষেত্ৰ বা অঞ্চল) আৰু "কুন্দিয়া" (হালোৱা তলী)ৰ পৰা অহা। অইন এটা সূত্ৰ মতে, ইয়াত প্ৰচুৰ পৰিমানে উৎপন্ন হোৱা শালি ধানৰ খেতিৰ প্ৰসংগ ধৰি "শাইল কান্দি" আৰু কালক্ৰমত আজিৰ নামটো হয়হি।

তথ্য সংগ্ৰহ

<

শ্ৰেণী:অসমৰ জিলা
শ্ৰেণী:হাইলাকান্দি জিলা